《天生桥》
清代·曹楙坚

西出龙尾关，长风起林壑。纡回俯平冈，直上削灵崿。

天低众峰偪，涂危寸步却。元气斡混茫，层阴互包络。

石梁跨飞虹，何年五丁凿。奔雷走怒泷，匹练洒晴瀑。

箐荒窜鼪鼯，砦密斗枝格。夕烟生孤墟，寒翠湿双屩。

揽辔蹑崔嵬，白云高不落。

作者简介：（?—1853）清江苏吴县人，字艮甫。道光十二年进士，官至湖北按察使。反对南漕改折。太平军破武昌时被杀。豪于诗。有《昙云阁诗集》。